# **Értesítő**

(Szívkatéteres vizsgálat)

# **Kedves Betegünk!**

Önt előjegyeztük szívkatéteres vizsgálatra, \_\_\_\_\_\_\_\_\_\_\_\_\_\_\_\_\_\_\_\_\_\_\_ reggel,­­­­­­­­­­­\_\_\_\_\_\_\_órakor irataival (**kardiológiai** **ambulánslap** vagy **beutaló**, személyi igazolvány, TAJ kártya, lakcímkártya) jelentkezzen a Szívgyógyászati Klinika információs pultnál osztályos felvételre (**Pécs, Ifjúság u. 13.**). Előfordulhat, hogy Önnek pár napot a Klinikánkon kell töltenie (legyen Önnél tisztálkodási eszköz, hálóruha stb.). Hozza magával korábbi orvosi dokumentációit (zárójelentés, ambuláns lapok, leletek, CT és/vagy MR lelet és felvétel, **korábbi** **szívműtét esetén műtéti leírás**), melyet az osztályon fognak Öntől elkérni.

***Kérjük hozza magával gondozó orvosa (háziorvos, kardiológus szakorvos) által aláírt és lepecsételt gyógyszerelési listáját, melynek tartalmaznia kell az Ön által aktuálisan szedett gyógyszerek nevét, hatóanyag tartalmát és adagolását!***

A beavatkozásra a behívás napján kerül sor, ezért kérjük, ne fogyasszon reggelit. Fontos, hogy igyon folyadékot (1-2 pohár víz, tea) és vegye be rendszeresen szedett gyógyszereit, kivétel az alábbiak.

**Ezen gyógyszerek szedését a vizsgálat előtti napokban hagyja el a beavatkozás szövődményeinek csökkentése érdekében:**

* **3 nappal** a vizsgálat előtt a Syncumar (Clexane terápia szükséges, keresse fel háziorvosát!)
* **5 nappal** a vizsgálat előttMarfarin/Warfarin, (Clexane terápia szükséges, keresse fel háziorvosát!)

**A Clexane injekciót a vizsgálat reggelén ne adja be!**

* **2 nappal** a vizsgálat előtt a metformin hatóanyagot tartalmazó gyógyszereket (pl. Merckformin, Meforal, Metformin, Metfogamma, Metrivin, Avandamet, Adimet, Competact, Eucreas, Janumet, Velmetia, Xigduo, Synjardy).,
* **a vizsgálat előtti napon** a dabigatran (pl. Pradaxa, Telexer, Danengo, Daroxomb), a rivaroxaban (pl. Xarelto, Xiltess, Kardatuxan, Xerdoxo), az apixaban (pl. Eliquis) és az edoxaban (pl. Lixiana) hatóanyagú gyógyszerek.

**A metformin elhagyása a vércukorszint emelkedését, illetve a Syncumar /Marfarin /Warfarin /Pradaxa /Xarelto/ Eliquis/Lixiana elhagyása a vérzés-alvadási státusz súlyos eltérését okozhatja, ezért, ha a fenti gyógyszerek valamelyikét szedi, feltétlenül beszélje meg háziorvosával vagy gondozó kardiológusával az elhagyott gyógyszerek esetleges helyettesítésére vonatkozó teendőket!**

Acetilszalicilsav (pl. ASA, Aspirin Protect, Astrix, Asactal stb.), clopidogrel (pl. Zyllt, Kardogrel, Kerberan, stb.), prasugrel (Bewim, Efient, Eliskardia) és ticagrelor (Brilique, Ecugra, Atixarso) hatóanyagú gyógyszerek elhagyása a vizsgálat előtt NEM szükséges!

**Abban az esetben, ha Ön inzulinnal kezelt cukorbeteg, a könnyű reggeli fogyasztása és az inzulin beadása nagyon fontos! Kérjük továbbá, hogy saját inzulinját/inzulinjait feltétlenül hozza el magával!**

Mivel klinikánk a nap 24 órájában lát el akut betegeket is, így a vizsgálatok nem érkezési sorrendben, vagy a napi programot követve történnek. Az esetleges várakozás miatt előre is szíves türelmét és elnézését kérjük.

Kérjük, hogy ***ékszereit, értéktárgyait ne hozza magával!*** Esetleges értékmegőrzési igényét osztályos felvételekor azonnal jelezze, mert csak a széfben elhelyezett értéktárgyakért (***műfogsort is beleértve***) tudunk felelősséget vállalni.

**A zárójelentést, a korábbi orvosi dokumentációit, és - ha szükséges - az utazási utalványt az elbocsátás napján, várhatóan 10-14 óráig fogjuk átadni. *Kérjük, nézze át a zárójelentéssel visszakapott dokumentumait,* *hogy azok hiányossága esetén azonnal jelezni tudjon munkatársainknak*!**

Abban az esetben, ha az időpont nem megfelelő az Ön számára vagy felmerülő kérdése volna keressen minket a következő számon és kérje **MÁRTON VIKTÓRIA** munkatársunkat az iv.adm@pte.hu e-mail címen, vagy munkanapokon 13:30-14:30 között a **(72) 536-000/ 34605**-ös melléken.

Mellékelten elküldjük rövid tájékoztatónkat a vizsgálat menetéről, továbbá bármi egyéb felmerülő kérdésére is szívesen válaszolunk a fent elérhetőségen.

Együttműködését köszönjük.

 Tisztelettel:

Prof. Dr. Horváth Iván

egyetemi tanár, osztályvezető

**Tájékoztató a szívkatéteres vizsgálat menetéről**

**Kedves Betegünk!**

Kérjük olvassa el figyelmesen rövid ismertetőnket, hogy betekintést nyerhessen osztályunk munkarendjébe. A szívkatéteres vizsgálat előkészítése és menete a következő:

* Első lépésben készítse ki papírjait (korábbi leletek, zárójelentések), valamint az orvosa (családorvos, kardiológus szakorvos) által aláírt és lepecsételt gyógyszerlistát, mely tartalmazza az Ön által szedett gyógyszerek nevét, hatóanyagtartalmát és adagolását;
* EKG-t fogunk készíteni;
* megmérjük a vérnyomását;
* a műtőbe ruha nélkül, le letakarva vihetik, ezért kérjük, hogy ruháit vesse le;
* értékeit, ékszereit szíveskedjék levenni és lehetőség szerint hozzátartozójával hazaküldeni;
* hölgyek esetében a rúzs és a lakkozott köröm nem megengedhető, mert életmentő beavatkozások esetén akadályozó tényező lehet;
* amennyiben műfogsorral rendelkezik, kérjük ne ragassza be, mert a vizsgálat előtt azt el kell távolítani, a kivehető fogpótlást szintén el kell távolítani. ***Igény esetén kérje műfogsora megőrzését értékmegőrzőnkben, mivel csak a széfben elhelyezett értékekért tudunk felelősséget vállalni;***
* mindkét oldali lágyékhajlatát és a csukló környékét le fogják borotválni, mert lehet, hogy itt történik a katéter bevezetése a vizsgálatkor;
* kikérdezzük gyógyszerérzékenységéről, testsúlyáról, testmagasságáról;
* vénás kanült helyezünk a karjába, hogy szükség esetén a vizsgálat ideje alatt bármikor a rendelkezésünkre álljon gyógyszer vagy infúzió beadásához;
* fejére műtőssapka kerül a műtői tisztaság megőrzése végett;
* szükség esetén, illetve az Ön kérésére, enyhe nyugtatót adunk a felesleges izgalom elkerülése végett;
* a reggeli gyógyszereit egy pohár vízzel mindenképp meg fogja kapni, ha még nem vette be, de ha lehet, ezt még otthon tegye meg, mert mire sorra kerül, lehet, hogy elmúlik a gyógyszerbevétel ideje;
* pontos, mindenre kiterjedő tájékoztatást követően a vizsgálatba / beavatkozásba beleegyező nyilatkozatot kell aláírnia, ekkor még felteheti meg nem válaszolt kérdéseit is,
* ezt követően beviszik a műtőbe;
* vizsgálat után visszaérkezik osztályunkra, a legfontosabb feladat ekkor a bőséges folyadékfogyasztás, ami megközelítőleg 2-3 liter folyadékot jelent (nem cukros és nem szénsavas), amelyhez a klinika kancsót biztosít, de műanyag bögrét és evőeszközt kérjük hozzon magával!
* amennyiben a vizsgálat a comb (femoralis) ütőerén keresztül történik, a kiérkezés után két órán át szigorúan hanyatt kell feküdnie, fejét és a vizsgálatkor megszúrt lábát nem emelheti fel;
* néhány órával a vizsgálat befejezését követően már ehet, de csak keveset.

Kérjük, hogy a gördülékeny betegellátás érdekében – tekintve osztályunk limitált ágylétszámát- a vizsgálatot követő reggelen az összes holmiját összepakolva várja a döntést az elbocsátásról, illetve a zárójelentést.

Ezúton szeretnénk felhívni a figyelmét, hogy ha betegszállítóval tud csak a vizsgálatot követő nap hazautazni, kérjük feltétlen jelezze még a vizsgálat napján, mert hazaszállítást akár az Országos Mentőszolgálat, akár vállalkozó mentős végzi, csak előjegyzés alapján vállalhatja.

Diétás, illetve egészséges táplálkozásra vonatkozó tanácsokért bent fekvésé alatt forduljon klinikánk dietetikusához, aki készséggel áll rendelkezésre.

Kérjük, ha benntartózkodásának ideje alatt bármilyen probléma merülne fel, jelezze bármikor bizalommal ápolóinknak, orvosainknak.

Együttműködését előre is köszönjük, jó egészséget kívánva tisztelettel:

 az osztály dolgozói